বাঘাযতীন কাণ্ড: হরিয়ানা থেকে গ্রেফতার ইঞ্জিনিয়ারিং সংস্থার কর্ণধার

কলকাতা: বাঘাযতীনে (Baghajatin) হেলে পড়া ফ্ল্যাটের ইঞ্জিনিয়ারিং সংস্থার কর্ণধারকে হরিয়ানা (Haryana) থেকে গ্রেফতার করল পুলিশ। সোমবার সকালে হরিয়ানা থেকে অভিষেক নাগরা নামে ওই ব্যক্তিকে গ্রেফতার করেছে নেতাজি নগর থানার পুলিশ। সূত্রের খবর, বাঘাযতীনের হেলে পড়া ওই ফ্ল্যাটটি তৈরির বরাত পেয়েছিল অভিষেকের সংস্থা। ঘটনার দিন এলাকাতে ছিলেন অভিষেক। পরে তিনি পালিয়ে যান।
গত ১৪ জানুয়ারি বাঘাযতীনের (Flat Baghajatin) বিদ্যাসাগর কলোনি এলাকায় একটি বহুতল হেলে পড়ে।

জানা যায়, ফ্ল্যাটটি আগেই হেলে গিয়েছিল। তা প্রোমোটারকে জানানোর পর তিনি নাকি বহুতল সোজা করার জন্য হরিয়ানার এক সংস্থাকে দায়িত্ব দিয়েছিলেন। কিন্তু দায়িত্ব নেওয়ার পর সেই কাজ করেনি অভিষেকের সংস্থা। বাসিন্দাদের অভিযোগ, ওই সংস্থা কাজ তো করতে পারেনি উল্টে তাদের বিপদ বাড়িয়েছে। ঘটনার পর এলাকা পরিদর্শনে গিয়ে স্থানীয় জনপ্রতিনিধিদের সঙ্গে আলোচনা করে এনিয়ে ক্ষোভ উগরে দেন মেয়র তথা পুরমন্ত্রী ফিরহাদ হাকিম। তিনি বলেন, এটা একটা ইঞ্জিনিয়ারিং ফল্ট। পুরসভাকে না জানিয়ে প্রোমোটার এই কাজ করেছেন। স্ট্রাকচারাল ইঞ্জিনিয়ারের পরামর্শ, পুরসভার অনুমতি না নিয়ে হরিয়ানার কোম্পানির সঙ্গে হাত মিলিয়ে এসব করেছে। গাড়ি ওঠানোর যন্ত্র দিয়ে বিল্ডিং সোজা করার চেষ্টা হয়েছে।

আরও পড়ুন: দেবকে চিঠি মুখ্যমন্ত্রীর

পুলিশের তরফে জানানো হয়েছে, বাড়ি লিফটিং সংস্থার কর্ণধার অভিষেক নাগরা। অনুমতি ছাড়াই বাড়ি লিফটিং কাজ করে তারা। সংস্থার বিরুদ্ধে কাজে গাফিলতির অভিযোগ তুলে অভিষেকের বিরুদ্ধে এফআইআর করে কলকাতা পুরসভা। নির্মাণকারী সংস্থার মালিক-সহ ৮টি ফ্ল্যাটের মালিক ও ফ্ল্যাটের প্রমোটারের বিরুদ্ধে অভিযোগ জমা পড়েছে। সোমবারই হরিয়ানা থেকে গ্রেফতার করা হয়েছে অভিষেক নাগরাকে। ট্রানজিট রিমান্ডে নিয়ে আসা হবে কলকাতায়।

অন্য খবর দেখুন